b'\n_START_ARTICLE_\nRod Evans\n_START_SECTION_\nTidlig karriere og Deep Purple\n_START_PARAGRAPH_\nF\xc3\xb8r han ble medlem av Deep Purple, var Evans sammen med Ian Paice i bandet MI5 som skiftet navn til The Maze. Han var ogs\xc3\xa5 med i bandet The Horizons p\xc3\xa5 midten av 1960-tallet. Evans var en av originalmedlemmene i Deep Purple, og den mest kjente Deep Purple-l\xc3\xa5ten med Evans som vokalist er singel-hiten \xc2\xabHush\xc2\xbb._NEWLINE_Etter \xc3\xa5 ha spilt inn tre album med Deep Purple, fikk han i 1969 regelrett sparken p\xc3\xa5 grunn av at han \xc3\xb8nsket at bandet skulle spille mere pop-orientert musikk, mens Ritchie Blackmore, Ian Paice og Jon Lord ville spille hard rock.\n_START_SECTION_\nEtter Deep Purple\n_START_PARAGRAPH_\nEtter at han m\xc3\xa5tte slutte i Deep Purple, ga han ut en singel som soloartist p\xc3\xa5 Capitol Records f\xc3\xb8r han startet bandet Captain Beyond sammen med Johnny Winters tidligere trommeslager Bobby Caldwell, den tidligere Iron Butterfly-bassisten Lee Dorman og gitaristen Larry \xc2\xabRhino\xc2\xbb Reinhardt, som ogs\xc3\xa5 hadde en fortid i Iron Butterfly. _NEWLINE_Dette var et band som ble ansett som en musikalsk suksess, men som aldri tok helt av salgsmessig. Evans spilte inn to album med bandet, og p\xc3\xa5 grunn av manglende kommersiell suksess ble bandet oppl\xc3\xb8st etter det tredje albumet. Evans forlot deretter musikken for \xc3\xa5 konsentrere seg om en karriere innen medisin\n_START_SECTION_\nRettssak om navnet \xc2\xabDeep Purple\xc2\xbb\n_START_PARAGRAPH_\nI 1980 var han involvert i en rettssak om rettighetene til navnet Deep Purple. Ettersom Deep Purple ikke eksisterte som band p\xc3\xa5 den tiden, startet han like s\xc3\xa5 godt opp sin egen versjon av bandet, men m\xc3\xb8tte kraftig motb\xc3\xb8r av b\xc3\xa5de publikum og (det egentlige) Deep Purples management. Dette \xc2\xabDeep Purple\xc2\xbb-bandet besto av Rod Evans, gitaristen Tony Flynn, bassisten Tom de Rivera, keyboardisten Geoff Emery, og Dick Jurgens III p\xc3\xa5 trommer. _NEWLINE_Etter rettssaken ble han frad\xc3\xb8mt retten til \xc3\xa5 benytte navnet Deep Purple, samt at han m\xc3\xa5tte betale en skadeerstatning p\xc3\xa5 672 000 dollar. Han ble ogs\xc3\xa5 frad\xc3\xb8mt rettighetene til fremtidige royalties fra albumene han faktisk medvirket p\xc3\xa5._NEWLINE_Han har ikke vist seg offentlig siden rettssaken, og det antas at han arbeider innen medisin i USA, sannsynligvis i San Francisco.'